Anmeldelse: Sony ULT Field 3

Er du på jagt efter en højttaler til sommeren der skal kunne klare lidt af hvert? Så kommer her et bud fra japanerne: Sony ULT Field 3.

Designet er solidt og praktisk. Højttaleren er beklædt med et tæt vævet stofmateriale og har gummibelagte sider, der beskytter den mod slag og stød. Den virker bygget til at kunne tåle lidt af hvert, og det er rart at kunne tage den med uden at være bekymret for små uheld. Den er IP67-certificeret, så den kan tåle både vand og støv. Jeg har haft den med i skoven i øsende regnvejr, og den fungerer stadig upåklageligt. Den er altså stort set helt vandtæt.

På terrassen i regnvejr klarer Sony ULT Field 3 sig helt fint.

En praktisk detalje er skulderremmen, som følger med. Den kan tages af, hvis man ikke har brug for den, og det er muligt at skjule fastgørelserne, så højttaleren stadig ser pæn ud, når remmen ikke er i brug. Det gør dog desværre også, at den er utroligt svær at få af. Jeg har taget den af et par gange, og det er et slid hver gang.

Den kan både stå oprejst og ligge ned, og den justerer automatisk lyden efter, hvordan den er placeret. Det gør det nemt at bruge den i forskellige omgivelser.

Lyden er kraftig og fyldig. Der er tydelig fokus på bas, og det mærker man især, når man aktiverer ULT-knappen. Den gør lyden markant mere bastung, hvilket fungerer rigtig godt til festmusik eller elektroniske genrer. Højttaleren har en dedikeret woofer og tweeter samt passive radiatorer, som tilsammen giver en lyd, der fylder rummet godt ud, også selvom højttaleren ikke er særlig stor. Det skal dog siges, at hvis man ikke er tilfreds med lige præcis den lyd Sony ULT Field 3 leverer, så skal man igang med appen og selv sætte indstillingerne. Og lige meget hvor meget jeg har fedtet med det, får man altså langt fra samme bas som ULT leverer. Der er en equalizer med syv bånd, som gør det nemt at tilpasse lyden efter. Men man er altså låst af ULT profilen hvis man vil have mest mulig dybde.

God batterilevetid og hurtig opladning

Batterilevetiden er op til 24 timer, hvilket er mere end rigeligt til en hel dag eller to med musik. Jeg har brugt den over flere dage uden at skulle lade op – den overlevede nemt konstant afspilning på en hel dag til et polterabend. Hvis man kun har lidt tid, giver en hurtig opladning på 10 minutter op til to timers spilletid. Det har jeg brugt et par gange, når jeg pludselig manglede strøm kort før en tur ud af huset.

Tilslutningsmulighederne er ganske fleksible. Den bruger Bluetooth 5.2 og kan forbindes med to enheder samtidig. Det er praktisk, hvis man for eksempel gerne vil skifte mellem telefon og computer uden hele tiden at parre og frakoble. Rækkevidden er god – selv på førnævnte polterabend hvor vi ofte var langt væk fra højttaleren var der ingen problemer og forbindelsen er stabil.

Panelet på højttaleren har de vigtigste funktioner – i appen er der flere muligheder

Der er også en indbygget mikrofon, så det er muligt at bruge højttaleren til opkald. Jeg har testet det ved et par lejligheder, og lydkvaliteten virker fin nok til korte samtaler. Det er nok ikke det, jeg ville bruge den mest til – eller, det ville jeg nok aldrig gøre – men det er rart at have muligheden.

En særlig funktion er muligheden for at forbinde op til 100 kompatible Sony-højttalere via Party Connect. Jeg har ikke haft andre modeller til rådighed, men idéen virker fin nok. Hvis man har to af samme model, kan de parres i stereo, hvilket altid er velkomment.

Relativt tung højttaler med god app

Appen, der hører til, hedder Sony Music Center. Den er rimelig overskuelig og gør det let at styre højttaleren. Jeg har især brugt den til at tilpasse equalizeren og tjekke batteristatus. Det er også her, man kan slå batteripleje til og opdatere firmwaren. Alt i alt en brugervenlig app, som fungerer stabilt.

Størrelsesmæssigt ligger Sony ULT Field 3 et sted midt imellem kompakte rejsehøjttalere og de helt store modeller. Den vejer omkring 1,2 kilo, så den er til at tage med, men man mærker godt, at den er lidt tungere end de helt små modeller. Til gengæld får man en lyd, der er betydeligt mere kraftfuld, og det er for mig en god byttehandel – men det kommer jo selvfølgelig an på brugsmønstret.

Designet er diskret og funktionelt. Jeg synes ikke, den er decideret pæn, men den virker gennemtænkt og solid. Der er ikke nogen blinkende lys eller avancerede effekter – det hele handler om lyd og holdbarhed. Det tiltaler mig, for jeg vil hellere have en højttaler, der kan holde til lidt af hvert, end en der kun ser godt ud på en hylde.

Der er også en powerbank-funktion, så man kan oplade sin telefon via USB-A-porten på bagsiden. Jeg har brugt det en enkelt gang, og det er en fin nødløsning, hvis man løber tør for strøm på farten. Dog skal man være opmærksom på, at det naturligvis forkorter højttalerens spilletid.

Konklusion

Efter et par ugers brug synes jeg, at Sony ULT Field 3 er en fin højttaler på mange måder. Den lyder bedre, end man umiddelbart forventer ud fra størrelsen, og den føles bygget til at holde. Batterilevetiden er god, lyden er kraftfuld, og der er masser af funktioner, som gør den fleksibel i brug.

Field 3 passer især godt til udendørs brug, fx i haven, på stranden eller til en picnic. Samtidig er den også god nok til at bruges indendørs som den primære højttaler i køkkenet eller på kontoret, for eksempel. Jeg har haft den stående på en reol i flere dage, og det har fungeret fint som lydkilde til både musik og podcasts. Jeg ved ikke, om jeg ville vælge designet hvis det var min primære indendørs højttaler, men er budgettet kun til en enkelt højttaler, og skal den bruges udendørs, ja så er Sony ULT Field 3 et fint bud. Man skal dog lige vænne sig til at tage remmen af og på – for det er nærmest umuligt at få den af, når den først sidder på. (Lad mig sige det på denne måde; Sony får den retur med remmen monteret, jeg gider ikke bruge 10 minutter på at slide den af.) Det er fjollet og helt unødvendigt.

Hvis man leder efter en højttaler, der kan lidt af det hele og ikke går på kompromis med lyd og holdbarhed, synes jeg, Sony ULT Field 3 er et rigtig godt bud. Den har ikke de mest avancerede funktioner som stemmestyring eller smart integration, og det er irriterende at man ikke kan få lige så god bas med andet end ULT funktionen tilkoblet – men den leverer på det vigtigste: god lyd og god byggekvalitet.

Egentlig er det på mange måder en fin højttaler, Sony har bygget. Prisen ligger i mellemklassen, og det virker passende i forhold til, hvad man får. Jeg oplever den som et godt kompromis mellem størrelse, ydelse og funktioner.

Sony ULT Field 3 er ikke revolutionerende, men den gør, hvad den skal – og gør det godt. Men de nævnte småting gør at den ikke bonner helt ud på karakteren.

Sony ULT Field 3 Tekniske detaljer:

Mål: ca. 113 x 256 x 79 mm

Vægt: ca. 1,2 kg

Bluetooth-version: 5.2

Batteritid: op til 24 timer

Vand- og støvtæt: IP67-crtificeret

Ekstrafunktioner: ULT bass boost, stereo-parring, Party Connect, powerbank, batteripleje

Opladning: USB-C (10 min hurtigopladning giver ca. 2 timers spilletid)

App: Sony Music Center med equalizer og firmwareopdatering

Du kan læse mere om ULT Field 3 hos Sony her.

Anmeldelse: Sony ULT Field 3